Tampereen joukkoliikenteen hinnat kallistuvat torstaina – Katso tästä jutusta, mikä muuttuu ja miten

Uudet, kalliimmat hinnat astuvat voimaan Tampereen joukkoliikenteessä. Joel Oikari

Pekka Ruissalo

Tampereen joukkoliikenteen hinnoittelu kallistuu tänään torstaina. Hinnoittelussa on huomioitu kaupunginvaltuuston hyväksymä talouden tasapainottamisohjelma sekä kaupunginhallituksen lautakunnalle kohdistamat talouden tasapainottamistoimenpiteet, jotka pienentävät Tampereen kaupungin joukkoliikennetukea noin 10 prosenttia.

Joukkoliikennetuen leikkaus kompensoidaan asiakasmaksujen korotuksilla, koska kasvavassa kaupungissa joukkoliikennepalveluiden kysyntä kasvaa, ja siihen on kaupungin näkemyksen mukaan vastattava lisäämällä tarjontaa. Kasvavien alueiden lisätarjonta toteutetaan vähentämällä liikennettä vähäisemmän kysynnän alueilta ja ajankohtina.

Joukkoliikenteen hoidon kustannukset nousevat vuonna 2019 noin 2 prosenttia eli 1,2 miljoonaa euroa. Hintojen korotus on keskimäärin 5,5 prosenttia.

Kahden vyöhykkeen arvolippuja korotetaan ikäryhmästä riippuen 5,1 - 5,3 prosenttia; 3-6 vyöhykettä sisältävien arvolippujen hinta ei muutu. Kahden vyöhykkeen 30 vrk:n kausilippuja korotetaan ikäryhmästä riippuen 3,9 - 4,2 prosenttia; 3-6 vyöhykettä sisältävien 30 vrk:n kausilippujen hinnat eivät muutu. Senioreiden (65 vuotta täyttäneet) arvolipun keskipäivän (klo 9-14) hinnan alennus on tällä hetkellä 50 %. Senioreiden keskipäivän hintaa korotetaan 2 vyöhykkeen matkoilla vastaavasti kuin muun ajan matkustuksen hintaa eli 10 sentillä.

Kahden vyöhykkeen 360 vrk:n kausilippuihin (vuosilippu) tulee kaikille vyöhykevariaatioille aikuisten ikäryhmään 20 euron korotus, nuorten ikäryhmään 15 euron korotus ja lasten ikäryhmään 10 euron korotus. Kahden vyöhykkeen 360 vrk:n kausilippuihin korotus on noin 5,5 prosenttia ja vastaavasti kuuden vyöhykkeen tuotteessa korotus on 2,5 %.

Tampereen seudun joukkoliikenteen vuosilippu on tämän jälkeenkin selvästi valtakunnan edullisin vuosilippu suurten ja keskisuurten kaupunkien keskuudessa. Kahden vyöhykkeen alueelle myytävään 90 vrk:n kausilippuun tulee 6 euron korotus.

Aikuisten ikäryhmän kertalipun hinta nousee kaikilla vyöhykkeillä 50 senttiä. Myös käteisellä maksettavaan yölisään tulee sama 50 sentin korotus. Arvolipulla maksettava yölisä ei muutu.

Vuorokausilippuihin ja Nysse+VR 30 päivää -lipputuotteisiin ei tule muutoksia. Arvolipun hintaan sidottuja koululais- ja ryhmälippuja korotetaan arvolipun korotusta vastaavasti.

Liput, joiden hintoihin tulee muutoksia 30 vrk 2 vyöhykettä aikuiset ja seniorit 53 € nuoret ja opiskelijat 36,50 € lapset 26,50 € 90 vrk 2 vyöhykettä aikuiset 132 € 360 vrk (2, 3, 4, 5, 6 vyöhykettä) aikuiset ja seniorit 380, 530, 630, 730, 830 € nuoret 270, 375, 445, 515, 585 € lapset 190, 270, 320, 370, 420 € Arvolippu 2 vyöhykettä aikuiset 1,98 € nuoret ja opiskelijat 1,43 € lapset 0,99 € seniorit (klo 9-14) 1,04 € Kertalippu (2, 3, 4, 5, 6 vyöhykettä) aikuiset 3,50, 5,50, 7,50, 9,50, 11,50 € Yölisä käteisellä 3,50 €